Predkladacia správa

Prechodný fond (Transition Facility) bol vytvorený na obdobie rokov 2004 – 2006 na základe článku 34, Zmluvy o pristúpení na financovanie aktivít v oblasti budovania inštitúcií v nových členských štátoch a svojím zameraním nahrádza Národný program PHARE. Cieľom Prechodného fondu je pokračovanie v podpore nových členských štátov v ich úsilí posilňovania administratívnych kapacít na implementáciu a presadzovanie legislatívy spoločenstva.

Obsahom predkladanej správy je prehľad uskutočnených krokov útvaru Národného koordinátora zahraničnej pomoci od vyhlásenia programovania Prechodného fondu 2004, prehľad predložených projektových návrhov a predloženie Súhrnného plánovacieho dokumentu pre čerpanie z Prechodného fondu na roky 2004 – 2006.

Celková alokácia, ktorú vyčlenila Európska komisia pre Slovenskú republiku v rámci Národného programu pre Prechodný fond - komponent harmonizácie s právom EÚ a budovanie inštitúcií pre jednotlivé roky je nasledovná: 2004 – 14,2 mil. EUR, 2005 – 10,4 min. EUR a 2006 – 5,1 mil. EUR. Celková alokácia pre Slovenskú republiku za roky 2004 až 2006 by mala predstavovať 29,7 mil. EUR.

  Po posúdení projektov útvarom národného koordinátora zahraničnej pomoci a zástupcami Európskej komisie a po viacnásobných negociáciách a úpravách projektov bol predložený finálny zoznam 14 projektov s navrhovanou čiastkou z programu Prechodného fondu a výškou spolufinancovania zo štátneho rozpočtu SR.  

Predložené projektové zámery zohľadňujú zásady vyplývajúce z pokynov Európskej komisie pre programovanie Prechodného fondu 2004 a sú v súlade s prioritnými oblasťami podporovanými v rámci programovania Prechodného fondu.

V spolupráci s Európskou komisiou bol zároveň vypracovaný Strategický plánovací dokument k čerpaniu prostriedkov z Prechodného fondu na roky 2004 až 2006, ktorý   obsahuje rozpis plánovaných aktivít na tieto roky. Cieľom tohto dokumentu je naplánovanie strategického využitia prostriedkov z Prechodného fondu na roky 2004 až 2006.

Obsahom materiálu je aj Memorandum o porozumení medzi Európskou komisiou a Slovenskou republikou pre implementáciu Prechodného fondu. Memorandum bolo vypracované a schválené Európskou komisiou v Bruseli a stanovuje základné podmienky pre implementáciu Prechodného fondu v záujme zachovania stability, kontinuity a jednoduchosti implementácie programu.